詠古十六首  其一六
作者：華鎮
朝代：宋

paragraphs: 蘭芷生幽薄，浥露搴華姿。
芙容隔秋江，扁舟滿江湄。
丈夫抱材用，但願君王知。
甯生擊牛角，載歌南山詞。
詞終脫裋褐，纓佩暮萎蕤。
人事非有定，斯言或難持。
翩翩李將軍，鳴弦壓由基。
餘威震戎虜，談笑靜邊陲。
桃李曾無言，嘉聲滿黄扉。
心知堪萬戶，乃謂生匪時。
烽火照甘泉，未能包虎皮。
目視漢飛將，棄棄輕如遺。
頗牧已黄土，忉忉勤緬思。
如何中林士，坐視青雲期。